ବେଜିଂଃ ଚୀନ୍ ରାଷ୍ଟ୍ରପତି ସି ଜିନପିଙ୍ଗ (Xi Jinping) ନିଜ ସୈନ୍ୟମାନଙ୍କୁ ମୃତ୍ୟୁକୁ ଭୟ ନକରିବାକୁ ଏବଂ ଯୁଦ୍ଧରେ ଜିତିବା ପାଇଁ ଧ୍ୟାନ କେନ୍ଦ୍ରିତ କରିବାକୁ ଅନୁରୋଧ କରିଛନ୍ତି । ଚୀନ୍ ସରକାରୀ ଗଣମାଧ୍ୟମ ଅନୁଯାୟୀ, ବୁଧବାର ସେ ତାଙ୍କ ସଶସ୍ତ୍ର ବାହିନୀକୁ ଯୁଦ୍ଧ ପରିସ୍ଥିତିରେ ତାଲିମ ଦେବାକୁ ଓ ମୃତ୍ୟୁ ଏବଂ କଷ୍ଟକୁ ଭୟ ନ କରିବା ପାଇଁ କହିଛନ୍ତି । ଏହା ପୂର୍ବରୁ ସି ଜିନପିଙ୍ଗ ବେଜିଂ ଓ ଅନ୍ୟାନ୍ୟ ଦେଶ ବିଶେଷ କରି ଆମେରିକା ଓ ତାଇବାନ ମଧ୍ୟରେ କୋରୋନା ଭୂତାଣୁ ମହାମାରୀ, ଆଞ୍ଚଳିକ ବିବାଦ ଓ ମାନବିକ ଅଧିକାରର ରାଜନୈତିକ ଉତ୍ତେଜନା ମଧ୍ୟରେ ସାମରିକ ପ୍ରସ୍ତୁତି ପାଇଁ ଆହ୍ୱାନ ଦେଇସାରିଛନ୍ତି ।
ଗତ ମାସରେ ସି ନିଜ ନୌସେନାର ସୈନ୍ୟମାନଙ୍କୁ ଗୁଆଙ୍ଗଦୋଙ୍ଗ ପ୍ରଦେଶର ଚାଓଝୋରେ ଏକ ଗସ୍ତ ସମୟରେ ଯୁଦ୍ଧ ପାଇଁ ପ୍ରସ୍ତୁତ ହେବାକୁ ମସ୍ତିଷ୍କ ଏବଂ ଶକ୍ତି ଉପରେ ଧ୍ୟାନ ଦେବାକୁ କହିଥିଲେ । ସାମୁଦ୍ରିକ ବେସ ପରିଦର୍ଶନ କରିବାବେଳେ ସେ ସୈନିକମାନଙ୍କୁ ବହୁ-କାର୍ଯ୍ୟକ୍ଷମ, ଦ୍ରୁତ ପ୍ରତିକ୍ରିୟା, ସମସ୍ତ ପାଣିପାଗ ଏବଂ ଏହି ଅଞ୍ଚଳ ପାଇଁ ଅନୁକୂଳ ହେବାକୁ କହିଥିଲେ । ଏଥି ସହିତ ସେ ତାଙ୍କ ସୈନ୍ୟବାହିନୀକୁ କହିଥିଲେ ଯେ ତାଙ୍କର ଦକ୍ଷତା ବୃଦ୍ଧି କରିବା ଉଚିତ୍ ।
ନଭେମ୍ବର ୨୫ରେ ବେଜିଂରେ କେନ୍ଦ୍ରୀୟ ସାମରିକ ଆୟୋଗକୁ ସମ୍ବୋଧିତ କରି ଚୀନ୍ ନେତା ଯୁଦ୍ଧ ପାଇଁ ପ୍ରସ୍ତୁତିର ଗୁରୁତ୍ୱ ଏବଂ ଆବଶ୍ୟକତା ଉପରେ ପୁନଃଗୁରୁତ୍ୱାରୋପ କରିଥିଲେ । ସାମରିକ କମାଣ୍ଡରଙ୍କ ସହ କଥାବାର୍ତ୍ତା କରି ସି କହିଛନ୍ତି ଯେ ଯୁଦ୍ଧରେ ଜିତିବାର ପ୍ରଥମ ପଦକ୍ଷେପ ହେଉଛି କଠୋର ତାଲିମ ।
ସି କହିଛନ୍ତି ଯେ ସାମରିକ ତାଲିମ ହେଉଛି ନିୟମିତ ଏବଂ କେନ୍ଦ୍ରୀୟ କାର୍ଯ୍ୟ । ସିନହୁଆଙ୍କ ଅନୁଯାୟୀ ଚୀନ୍ ରାଷ୍ଟ୍ରପତି କହିଛନ୍ତି ଯେ ସାମରିକ ଯୁଦ୍ଧ ପାଇଁ ଏହା ହେଉଛି ପ୍ରତ୍ୟକ୍ଷ ପ୍ରସ୍ତୁତି । ଦେଶର ସାମରିକ ବିକାଶ ଏକ ନୂତନ ଯୁଗରେ ପ୍ରବେଶ କରିଛି । ଏପରି ପରିସ୍ଥିତିରେ କଷ୍ଟ କିମ୍ବା ମୃତ୍ୟୁକୁ ଭୟ କର ନାହିଁ । ସେ କହିଛନ୍ତି ଯେ ପିପୁଲ୍ସ ଲିବରେସନ ଆର୍ମି (PLA) କୁ ବିଶ୍ୱ ସ୍ତରୀୟ ଯୁଦ୍ଧ ବଳରେ ପରିଣତ କରିବା ପାର୍ଟିର ଲକ୍ଷ୍ୟ ।
